31999R2690
L 326/33
JURNALUL OFÍCIAL AL UNIUNII EUROPENE
REGULAMENTUL (CE) NR. 2690/1999 AL COMISIEI
din 17 decembrie 1999
privind autorizarea de noi aditivi în hrana animalelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), modificată ultima dată de Regulamentul (CE) nr. 2562/1999 (2) al Comisiei, în special articolul 3,
întrucât:
(1)
Directiva 70/524/CEE prevede posibilitatea autorizării de noi aditivi, având în vedere evoluția cunoștințelor științifice și tehnice.
(2)
Directiva 93/113/CE a Consiliului din 14 decembrie 1993 privind utilizarea și comercializarea enzimelor, a microorganismelor și a preparatelor lor în hrana animalelor (3), modificată ultima dată de Directiva 97/40/CE (4), prin derogare de la Directiva 70/524/CEE, a abilitat statele membre să autorizeze provizoriu utilizarea și comercializarea enzimelor, a microorganismelor și a preparatelor lor.
(3)
Se acordă o autorizație temporară pentru aditivi noi sau pentru noi utilizări ale unor aditivi în cazul în care, la nivelul autorizat în hrana pentru animale, aditivii nu au efecte nocive asupra sănătății umane și animale sau asupra mediului înconjurător, dacă nu aduc prejudicii consumatorului prin modificarea caracteristicilor produsului animalier, dacă prezența lor în hrana pentru animale poate fi controlată și dacă se poate presupune, în temeiul rezultatelor disponibile, că au o influență favorabilă asupra caracteristicilor hranei pentru animale în care sunt încorporate sau asupra producției animaliere.
(4)
Directiva 89/391/CEE (5) a Consiliului de punere în aplicare a măsurilor care au ca obiectiv să promoveze îmbunătățirea siguranței și sănătății lucrătorilor la locul de muncă și directivele sale specifice, în special Directiva 90/679/CEE (6) a Consiliului, modificată ultima dată de Directiva 97/65/CE (7) a Comisiei privind protecția lucrătorilor împotriva riscurilor legate de expunerea la agenți biologici la locul de muncă, sunt aplicabile în întregime utilizării și manipulării de către lucrători a aditivilor din hrana pentru animale.
(5)
În urma examinării dosarelor prezentate de statele membre în conformitate cu articolul 3 din Directiva 93/113/CE, s-a constatat că se pot autoriza temporar anumite preparate care fac parte din grupa enzimelor și microorganismelor.
(6)
Comitetul științific pentru hrana animalelor a emis un aviz favorabil în ceea ce privește inocuitatea acestor preparate.
(7)
Măsurile prevăzute în prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
Preparatele care fac parte din grupa enzimelor menționate la anexa I la prezentul regulament sunt autorizate în conformitate cu Directiva 70/524/CEE ca aditivi în hrana animalelor, în condițiile prevăzute de anexa menționată.
Articolul 2
Preparatele care fac parte din grupa microorganismelor menționate la anexa II la prezentul regulament sunt autorizate în conformitate cu Directiva 70/524/CEE ca aditivi în hrana animalelor, în condițiile prevăzute în anexa menționată anterior.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 1999.